R. Madej, poslanec: (2005-09-22):
Vážený pán predseda Národnej rady, vážené panie poslankyne, vážení páni poslanci, len niekoľko poznámok k predmetnej novelizácii zákona o rodine. Zákon o rodine bol schvaľovaný v čase, kde sa mnoho poslancov snažilo mnohé zmeniť, a ja oceňujem tento podnet na diskusiu a túto novelizáciu, ktorú predložila pani poslankyňa Černá. Som však presvedčený, že napriek týmto ustanoveniam, o ktorých obsahu a snahe zlepšiť ten zákon som presvedčený, že by mali pomôcť. Môžeme diskutovať o tom, ako budú vyzerať. Som presvedčený však ďalej, že je potrebné zmeniť mnohé ďalšie ustanovenia zákona o rodine. V čase, keď sa predkladal zákon o rodine, minister spravodlivosti Slovenskej republiky tvrdil, že stiahne zákon o rodine v prípade, ak by sa tam dostali ustanovenia, s ktorými by on nemohol súhlasiť. Preto sme aj následne podali návrh novely zákona o rodine, ktorý parlament pred letom tohto roku neschválil. A budeme znovu v ďalších veciach pokračovať. Bez ohľadu na to, či máme také ideové, ideologické názory, alebo onaké, sú však mnohé ustanovenia v zákone o rodine, ktoré vytvárajú problém v aplikačnej praxi. Sú mnohé. Ja si dovolím povedať ako príklad v súčasnosti len jeden, je to podnet na druhé čítanie, že súd je zo zákona povinný rozhodnúť aj o úprave styku rodiča s dieťaťom po rozvode manželstva. V predchádzajúcom zákone o rodine to bolo len v prípade, ak je to v záujme dieťaťa nevyhnutné, môže na návrh alebo o úprave styku rozhodnúť. Ale toto ustanovenie v súčasnom zákone o rodine nemá zmysel, pretože máte rozvedené manželstvá, kde rozvedení rodičia bývajú spolu. Ja sa pýtam: Prečo má súd rozhodovať o úprave styku zo zákona povinne? Máte rozvedené manželstvá, kde takáto úprava by mala byť naozaj tabu. A môžeme byť radi, že jeden z rodičov sa vôbec nedomáha takejto úpravy, a súd má zo zákona povinnosť. Sú mnohé ďalšie problematické ustanovenia v oblasti osvojení, v oblasti úpravy výchovy a v ďalších oblastiach, kde by som chcel, vážené panie poslankyne, páni poslanci, poprosiť o spoluprácu. A v prípade, ak bude tento návrh novely zákona o rodine posunutý do druhého čítania, aby sme komplexnými a väčším množstvom pozmeňujúcich návrhov vyriešili mnohé problémy z aplikačnej praxe. Ja si dovolím však povedať, že budú aj návrhy iné, v prípade, ak zákon prejde do druhého čítania, ktoré sme už podávali a ktoré budú v súlade aj so zákonom o rokovacom poriadku Národnej rady, kde si myslím, že je dôvodné, aby sme opäť navrhli rozvody dohodou. Aby v prípade, ak sa manželia dohodnú na vysporiadaní bezpodielového spoluvlastníctva manželov, ak sa dohodnú na výživnom pre neplnoleté deti a ak sa dohodnú na prípadnom riešení bývania, tak súd by mal v tomto prípade manželstvo rozviesť, a aby nebolo zo zákona potrebné zisťovať príčiny rozvratu manželstva a zabezpečiť tým lepšiu ochranu súkromia a rýchlejší tento proces, stresujúci pre rozvádzajúcich sa manželov. Ja naozaj chcem veľmi pekne poprosiť podporiť návrh novely zákona do druhého čítania a poprosiť pri spolupráci na pozmeňujúcich návrhoch na zmenách, ktoré sú načase. Pretože z diskusií s mnohými sudcami, ktorí pracujú v oblasti rodinného práva, viem, že mnohé ustanovenia zákona o rodine robia problémy. Ďakujem veľmi pekne.